Žalba koju je 27. studenoga 2023. podnijela Kraljevina Španjolska protiv presude Općeg suda (sedmo prošireno vijeće) od 26. srpnja 2023. u predmetu T-776/20, Stockdale/Vijeće i dr.
(predmet C-728/23 P)
Jezik postupka: francuski
Stranke
Žalitelj: Kraljevina Španjolska (zastupnik: M. Morales Puerta, agent)
Druge stranke u postupku: Robert Stockdale, Vijeće Europske unije, Europska komisija, Europska služba za vanjsko djelovanje, Posebni predstavnik Europske unije u Bosni i Hercegovini („PPEU”)
Žalbeni zahtjev
Kraljevina Španjolska od Suda zahtijeva da:
-    ukine presudu od 26. srpnja 2023., Stockdale/Vijeće i dr. (T-776/20, EU:T:2023:422) u dijelu u kojem se njome odlučuje o pasivnoj legitimaciji u vezi s prvim dijelom tužbenog zahtjeva i proglasi da je prvi dio tužbenog zahtjeva dopušten u dijelu u kojem se odnosi na Vijeće i nedopušten u dijelu u kojem se odnosi na PPEU.
Žalbeni razlozi i glavni argumenti
Kraljevina Španjolska osporava presudu u dijelu u kojem je Opći sud presudio: „[o] zapreci vođenja postupka koja se odnosi na određivanje tuženika ili tuženikâ” u okviru prvog dijela tužbenog zahtjeva kojim se traži poništenje odluke o raskidu ugovora i naknada štete koja iz toga proizlazi.
U prilog svojoj žalbi Kraljevina Španjolska navodi dva žalbena razloga.
1.    Prvi žalbeni razlog, koji se temelji na pogrešci koja se tiče prava kod tumačenja članaka 4. i 6. Odluke (ZVSP) 2019/13401, u vezi s člankom 33. i člankom 28. stavkom 1. UEU-a u dijelu u kojem se odluka o raskidu ugovora Roberta Stockdalea ne može pripisati posebnom predstavniku Europske unije jer osim činjenice da je on tu odluku donio u ime institucije koju predstavlja, ona ne odražava njegovu volju i donesena je izvršavanjem uputa koje slijedi kao predstavnik Europske unije u Bosni i Hercegovini i, naposljetku, izvršavanjem mandata koje mu je povjerilo Vijeće na način da se samo za potonje može smatrati da ima pasivnu procesnu legitimaciju u pogledu prvog dijela tužbenog zahtjeva koji je Robert Stockdale podnio radi poništenja odluke o raskidu ugovora i isplate iznosa od 393 850,08 eura na ime naknade štete.
2.    Drugi žalbeni razlog, koji se temelji na povredi načela nediskriminacije u dijelu u kojem je pobijanom presudom povrijeđeno načelo nediskriminacije jer je zaključeno da se treba smatrati da PPEU ima pasivnu procesnu legitimaciju u pogledu prvog dijela tužbenog zahtjeva koji je podnio tužitelj u prvostupanjskom postupku, dok je suprotan zaključak donesen u presudi od 19. srpnja 2016., H/Vijeće i dr. (C-455/14 P, EU:C:2016:569), u kojoj je odluka koju je donio voditelj Policijske misije Europske unije u Sarajevu (Bosna i Hercegovina) pripisana Vijeću, a riječ je o slučajevima koji su u biti istovjetni.
____________
1 Odluka Vijeća (ZVSP) 2019/1340 od 8. kolovoza 2019. o imenovanju posebnog predstavnika Europske unije u Bosni i Hercegovini (SL 2019., L 209, str. 10).